Κανονισμός (ΕΚ) αριθ. 1678/2001 του Συμβουλίου

της 13ης Αυγούστου 2001

για την τροποποίηση του κανονισμού (ΕΚ) αριθ. 2334/97 για την επιβολή οριστικού δασμού αντιντάμπινγκ σε ορισμένες εισαγωγές απλών παλετών από ξύλο καταγωγής Δημοκρατίας της Πολωνίας και για την οριστική είσπραξη των επιβληθέντων προσωρινών δασμών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 4 παράγραφοι 1 και 2,

τον κανονισμό (EΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), και ιδίως το άρθρο 9 παράγραφος 4,

τον κανονισμό (ΕΚ) αριθ. 2334/97(2), και ιδίως το άρθρο 4 παράγραφοι 1 και 2,

την πρόταση που υπέβαλε η Επιτροπή κατόπιν διαβουλεύσεων με τη συμβουλευτική επιτροπή,

Εκτιμώντας τα ακόλουθα:

Α. ΠΡΟΗΓΟΥΜΕΝΗ ΔΙΑΔΙΚΑΣΙΑ

(1) Το Συμβούλιο, με τον κανονισμό (ΕΚ) αριθ. 2334/97, επέβαλε οριστικούς δασμούς αντιντάμπινγκ σε ορισμένες εισαγωγές απλών παλετών από ξύλο που υπάγονται στον κωδικό ΣΟ ex 4415 20 20 καταγωγής Δημοκρατίας της Πολωνίας και αποδέχθηκε τις αναλήψεις υποχρεώσεων που πρότειναν ορισμένοι παραγωγοί σε σχέση με αυτές τις εισαγωγές. Στους πολωνούς παραγωγούς-εξαγωγείς εφαρμόστηκε η μέθοδος της δειγματοληψίας και επεβλήθησαν ατομικοί δασμοί που κυμαίνονταν από 4,0 % έως 10,6 % στις εταιρείες του δείγματος, ενώ σε άλλες συνεργαζόμενες εταιρείες που δεν συμπεριελήφθησαν στη δειγματοληψία, εφαρμόσθηκε μέσος σταθμισμένος δασμός 6,3 %. Δασμός 10,6 % επεβλήθη στις εταιρείες που είτε δεν αναγγέλθηκαν είτε δεν συνεργάσθηκαν κατά την έρευνα. Οι παραγωγοί των οποίων οι αναλήψεις υποχρεώσεων έγιναν δεκτές απηλλάγησαν από δασμούς αντιντάμπινγκ όσον αφορά τις εισαγωγές συγκεκριμένων παλετών τύπου EUR, οι οποίες αποτελούν τον μόνο τύπο παλετών που καλύπτεται από τις αναλήψεις υποχρεώσεων.

(2) Το άρθρο 4 παράγραφος 1 του κανονισμού (ΕΚ) αριθ. 2334/97 αναφέρει ότι εάν ένα μέρος παρέχει επαρκή αποδεικτικά στοιχεία στην Επιτροπή ότι:

- δεν εξήγαγε στην Κοινότητα ή παρήγαγε τις παλέτες από ξύλο που περιγράφονται στο άρθρο 1 παράγραφος 1 του εν λόγω κανονισμού κατά την περίοδο της έρευνας,

- δεν είναι συνδεδεμένο με τους παραγωγούς ή εξαγωγείς στην Πολωνία που υπόκεινται σε δασμούς αντιντάμπινγκ που έχουν επιβληθεί με αυτόν τον κανονισμό,

- εξήγαγε πράγματι τα εν λόγω προϊόντα στην Κοινότητα μετά την περίοδο της έρευνας, ή έχει συνάψει αμετάκλητη συμβατική υποχρέωση να εξάγει σημαντικές ποσότητες στην Κοινότητα,

τότε αυτός ο κανονισμός μπορεί να τροποποιηθεί με τον καθορισμό, για το εν λόγω μέρος, του συντελεστή του δασμού που εφαρμόζεται στους συνεργαζόμενους παραγωγούς οι οποίοι δεν συμπεριλαμβάνονται στο δείγμα, δηλαδή 6,3 %.

(3) Το άρθρο 4 παράγραφος 2 του κανονισμού (EΚ) αριθ. 2334/97 προβλέπει περαιτέρω ότι οποιοδήποτε μέρος πληροί τα κριτήρια που καθορίζονται στο άρθρο 4 παράγραφος 1, απαλλάσσεται επίσης από την καταβολή του δασμού αντιντάμπινγκ αν γίνει αποδεκτή ανάληψη υποχρέωσης από το εν λόγω μέρος όσον αφορά τις παλέτες του τύπου EUR.

(4) Το Συμβούλιο, με τους κανονισμούς (EΚ) αριθ. 2079/98(3), (EΚ) αριθ. 2048/99(4) και (ΕΚ) αριθ. 1521/2000(5) τροποποίησε τα παραρτήματα Ι και ΙΙ του κανονισμού (ΕΚ) αριθ. 2334/97.

(5) Δεκατέσσερις νέοι πολωνοί παραγωγοί-εξαγωγείς που ζήτησαν την ίδια μεταχείριση με εκείνη που αφορά τις εταιρείες οι οποίες συνεργάσθηκαν στην αρχική έρευνα αλλά δεν συμπεριελήφθησαν στη δειγματοληψία, παρέσχον, κατόπιν αιτήσεως, αποδεικτικά στοιχεία που έδειχναν ότι πληρούν τις απαιτήσεις του άρθρου 4 παράγραφος 1 του κανονισμού (ΕΚ) αριθ. 2334/97. Τα αποδεικτικά στοιχεία που παρείχαν οι εν λόγω αιτούσες εταιρείες θεωρούνται επαρκή ώστε να επιτραπεί η τροποποίηση του κανονισμού (ΕΚ) αριθ. 2334/97, με την προσθήκη των εν λόγω δεκατεσσάρων παραγωγών/εξαγωγέων στο παράρτημα Ι του εν λόγω κανονισμού. Το παράρτημα Ι προσδιορίζει τους παραγωγούς-εξαγωγείς που υπόκεινται σε μέσο σταθμισμένο δασμό 6,3 %.

(6) Πέντε από τους δεκατέσσερις πολωνούς παραγωγούς-εξαγωγείς στους οποίους θα επιβληθεί μέσος σταθμισμένος δασμός 6,3 %, πρότειναν επίσης αναλήψεις υποχρεώσεων όσον αφορά τις παλέτες τύπου EUR που γίνονται αποδεκτές με την απόφαση της Επιτροπής 2001/643/EΚ(6). Κατά συνέπεια, αυτές οι πέντε εταιρείες πρέπει να προστεθούν στο παράρτημα ΙΙ του κανονισμού (ΕΚ) αριθ. 2334/97, που περιέχει κατάλογο εταιρειών για τις οποίες η Επιτροπή έχει αποδεχθεί τις αναλήψεις υποχρεώσεων όσον αφορά τις εισαγωγές παλετών τύπου EUR και για τις οποίες επομένως δεν ισχύει ο δασμός αυτός.

Β. ΑΝΑΚΛΗΣΗ ΤΩΝ ΑΝΑΛΗΨΕΩΝ ΥΠΟΧΡΕΩΣΕΩΝ

(7) Οι ακόλουθοι πέντε Πολωνοί παραγωγοί-εξαγωγείς, για τους οποίους η Επιτροπή απεδέχθη την ανάληψη υποχρέωσης, παραβίασαν την υποχρέωση μη συμμορφωνόμενοι στις υποχρεώσεις όσον αφορά την υποβολή εκθέσεων, όπως καθορίστηκε στο πλαίσιο της ανάληψης υποχρεώσεων.

Internationale Paletten Company Sp., Lebork (πρόσθετος κωδικός Taric 8575 ),

P.P.U.H. "Drewmax" Sp.zo.o., Krakow (πρόσθετος κωδικός Τaric 8577 ),

S.U.T.R. "Rol Trak", Prochowice (πρόσθετος κωδικός Taric 8714 ),

Sliwka Lucyna, Klodzko (πρόσθετος κωδικός Taric 8445 ),

Produkcja - Skup Elementow i Palet, Stanislaw Gorecki, Czajkow (πρόσθετος κωδικός Taric 8483 ), και

Ένας Πολωνός παραγωγός, η ΜACED Sklad Palet, J. Macionga, Miastko (πρόσθετος κωδικός Τaric 8539 ), δήλωσε ότι δεν παράγει πλέον το εν λόγω προϊόν.

Κατά συνέπεια, η Επιτροπή ενημέρωσε τις έξι εν λόγω εταιρείες ότι προτίθεται να τις αφαιρέσει από τον κατάλογο εταιρειών για τις οποίες έχει γίνει αποδεκτή η ανάληψη υποχρεώσεων. Οι εν λόγω εταιρείες δεν εξέφρασαν αντιρρήσεις για αυτήν την ενέργεια.

Γ. ΑΛΛΑΓΗ ΔΙΕΥΘΥΝΣΗΣ ΚΑΙ ΕΠΩΝΥΜΙΑΣ

(8) Οι ακόλουθοι πέντε Πολωνοί παραγωγοί-εξαγωγείς, που υπόκεινται σε σταθμισμένο μέσο όρο δασμού αντιντάμπινγκ, πληροφόρησαν την Επιτροπή ότι οι διευθύνσεις τους άλλαξαν:

P.P.H. "GKT" S.C., Bilgoraj,

P.P.U.H. "Alwa" Sp.zo.ο., Slawno,

Z.P.H.U. Drewnex Mamos, Luczak, Mamos s.j., Cekow,

Drewpal Sp.j., Blizanow,

P.P.H. "Astra" Sp.zo.ο, Nawojowa.

(9) Οι ακόλουθοι δύο Πολωνοί παραγωγοί-εξαγωγείς πληροφόρησαν τις υπηρεσίες της Επιτροπής ότι άλλαξαν επωνυμία:

P.P.H.U. "Eurex" S.C., Godynice,

B.H. "MARINO", Drawsko Pomorskie.

Η Επιτροπή είναι πεπεισμένη ότι η αλλαγή επωνυμίας δεν επηρεάζει κατά κανένα τρόπο τα αρχικά πορίσματα και συνεπώς συμπεραίνει ότι η αλλαγή επωνυμίας δεν πρέπει να θίγει το δικαίωμα της εταιρείας να υπόκειται στον ατομικό δασμό που εφαρμοζόταν στην εταιρεία υπό την προηγούμενη επωνυμία της.

(10) Συνεπώς, τα παραρτήματα Ι και ΙΙ του κανονισμού (ΕΚ) αριθ. 2334/97 πρέπει να τροποποιηθούν καταλλήλως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παραρτήματα Ι και ΙΙ του κανονισμού (EΚ) αριθ. 2334/97 αντικαθίστανται από τα παραρτήματα Ι και ΙΙ, αντίστοιχα, του παρόντος κανονισμού.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 13 Αυγούστου 2001.

Για το Συμβούλιο

Ο Πρόεδρος

L. Michel

(1) ΕΕ L 56, 6.3.1996, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 2238/2000 (ΕΕ L 257 της 11.10.2000, σ. 2).

(2) ΕΕ L 324, 27.11.1997, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1521/2000 (ΕΕ L 175 της 14.07.2000, σ. 1).

(3) ΕΕ L 266 της 1.10.1998, σ. 1.

(4) ΕΕ L 255 της 30.9.1999, σ. 1.

(5) ΕΕ L 175 της 14.7.2000, σ. 1.

(6) Βλέπε σελίδα 44 της παρούσας Επίσημης Εφημερίδας.

ΠΑΡΑΡΤΗΜΑ I

"ΠΑΡΑΡΤΗΜΑ I

Κατασκευαστής

>ΘΕΣΗ ΠΙΝΑΚΑ>"

ΠΑΡΑΡΤΗΜΑ II

"ΠΑΡΑΡΤΗΜΑ II

Κατασκευαστής

>ΘΕΣΗ ΠΙΝΑΚΑ>"